text: РЕГЛАМЕНТ (ЕС) № 298/2014 НА КОМИСИЯТА
  от 21 март 2014 година
  за изменение на приложения II към Регламент (ЕО) № 1333/2008 на Европейския парламент и на Съвета и на приложението към Регламент (ЕС) № 231/2012 на Комисията по отношение на магнезиев дихидроген дифосфат за употреба като набухвател и регулатор на киселинността
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3, член 14 и член 30, параграф 5 от него,
  като взе предвид Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (2), и по-специално член 7, параграф 5 от него,
  като има предвид, че:
  (1)
  С приложение II към Регламент (ЕО) № 1333/2008 се установява списък на Съюза на добавките в храните, одобрени за употреба в храни, и условията за тяхната употреба.
  (2)
  С Регламент (ЕС) № 231/2012 на Комисията (3) се определят спецификациите на добавките в храните, включени в списъците в приложения II и III към Регламент (ЕО) № 1333/2008.
  (3)
  Посоченият списък и спецификациите могат да бъдат актуализирани в съответствие с общата процедура, посочена в член 3, параграф 1 от Регламент (ЕО) № 1331/2008, по инициатива на Комисията или при постъпване на заявление.
  (4)
  На 7 април 2011 г. бе подадено заявление за употребата на магнезиев дихидроген дифосфат като набухвател и регулатор на киселинността в някои категории храни, като на държавите членки бе предоставен достъп до заявлението.
  (5)
  Фосфорната киселина и фосфатите, ди-, три- и полифосфатите (E 338 - 452) са разрешени за използване във фини печива като набухватели. Дифосфатите (E 450), посочени в Регламент (ЕС) № 231/2012, могат да се използват като алтернатива на натриевоалуминиевия фосфат (Е 541), като така се намалява съдържанието на алуминий в преработените храни. Посочените тук дифосфати придават киселинен остатъчен привкус на храните и могат да допринесат за общото съдържание на натрий в тях.
  (6)
  Спецификациите за магнезиевия дихидроген дифосфат следва да бъдат определени в приложението към Регламент (ЕС) № 231/2012, тъй като веществото може да се използва като алтернатива на други дифосфати, с цел да се намали киселинния остатъчен привкус и да се избегне увеличаването на нивото на натрия в дадена храна. Поради това използването на магнезиевия дихидроген дифосфат следва да бъде разрешено в категориите 6.2.1: Брашна, само самонабухващо брашно; 6.5: Фиде; 6.6: Течливи теста; 7.1: Хляб и хлебчета и 7.2: Фини печива. На магнезиевия дихидроген дифосфат следва да се зададе номер Е 450 ix).
  (7)
  Такива вещества, с равностойно или по-високо съдържание на магнезий в сравнение с магнезиевия дихидроген дифосфат, моно- и двуосновни магнезиеви соли на ортофосфорна киселина (Е 343i; Е 343ii), вече са разрешени за употреба в същите категории храни. Включването на магнезиев дихидроген дифосфат като алтернатива на дифосфата в приложението към Регламент (ЕС) № 231/2012 и употребата му в храните няма да доведе до увеличаване на нивото на прием на фосфор или магнезий. Поради това създаването на спецификацията и специалното разрешение за използване на магнезиев дихидроген дифосфат (E 450 ix)) като набухвател и регулатор на киселинността не се считат за имащи отношение към въпросите за безопасността.
  (8)
  В съответствие с член 3, параграф 2 от Регламент (ЕО) № 1331/2008 Комисията изисква становището на Европейския орган за безопасност на храните, за да актуализира списъка на Съюза на добавките в храните, установен в приложение II към Регламент (ЕО) № 1333/2008, освен в случаите, когато не е възможно въпросната актуализация да има въздействие върху човешкото здраве. Тъй като включването на магнезиевия дихидроген дифосфат в приложението на Регламент (ЕО) № 231/2012 и разрешаването на употребата на магнезиев дихидроген дифосфат (E 450 ix)) като набухвател не пораждат опасения във връзка с безопасността, не е необходимо да се изиска становището на Европейския орган за безопасност на храните.
  (9)
  Поради това Регламент (ЕО) № 1333/2008 и Регламент (ЕС) № 231/2012 следва да бъдат съответно изменени.
  (10)
  Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
  ПРИЕ НАСТОЯЩИЯ РЕГЛАМЕНТ:
  Член 1
  Приложение II към Регламент (ЕО) № 1333/2008 се изменя в съответствие с приложение I към настоящия регламент.
  Член 2
  Приложението към Регламент (ЕС) № 231/2012 се изменя в съответствие с приложение II към настоящия регламент.
  Член 3
  Настоящият регламент влиза в сила на двадесетия ден след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 21 март 2014 година.